text: Fire F-16 fly og et mandskab på 60 sendes fra Skrydstrup til Baltikum
  06 maj 2017 kl. 04.43
  Flyene og mandskabet, der til daglig gør tjeneste på Flyvestation Skrydstrup, bliver fra nytår Danmarks bidrag til NATOs suverænitets-håndhævelse af de baltiske landes luftrum, kaldet Baltic Air Policing. Det vil bl.a. bestå i at afvise af russiske fly.
  Bidraget på fire F-16 fly og ca. 60 personer vil efter planen være udsendt samtidigt med det forventede danske bidrag til NATOs fremskudte tilstedeværelse i Baltikum og Polen. Folketinget behandler netop nu et beslutningsforslag fra regeringen om et kommende dansk militært bidrag på op til ca. 200 personer til NATOs fremskudte tilstedeværelse i 2018.
  Danske F-16 kampfly var blandt de allerførste til at løse opgaven i luftrummet over de baltiske lande tilbage i 2004. I alt har Danmark tidligere løst opgaven fem gange, senest i 2014. Opgaven svarer til det nationale afvisningsberedskab i Danmark. Det er hensigten, at det danske bidrag fra januar 2018 skal være udsendt i ca. fire måneder. Efter planen vil de danske kampfly blive stationeret på Siauliai luftbasen i Litauen. Det oplyser Forsvarsministeriet.
  16. december sidste år kom fly og mandskab hjem til Skrydstrup efter den seneste internationale mission, hvor syv fly og 100 mand i et halvt år med base i Tyrkiet deltog i Operation Inherent Resolve mod ISIL og fløj bombetogter over bl.a. Syrien.
  